— Памылковае меркаванне. Вельмі многія з задавальненнем ходзяць у філармонію. Бо гэта лепшы спосаб адысці ад будзённай руціны, пазбавіцца стрэсаў, дрэннага настрою. Усё прыходзіць і сыходзіць, а музыка вечная. І, лічу, чалавеку вельмі карысна дакранацца да вечнага, да таго, што будзе заўсёды. Спрыяе душэўнай раўнавазе. Да таго ж сёння класічная музыка імкнецца быць бліжэй да людзей, становіцца больш дэмакратычнай, не пужае элітарнасцю, снабізмам, а шукае новыя формы, каб прывабіць слухачоў, распаліць цікавасць да сябе. І зваротная рэакцыя прыкметная ўжо. Ва ўсякім выпадку, на маіх канцэртах у філармоніі заўсёды аншлаг, чаму я вельмі рады. Стымулюе да далейшых здзяйсненняў.